钦定古今图书集成/理学汇编/经籍典/第083卷 > 宋房审权周易义海 > 全君卿论初上无阴阳定位
## 钦定古今图书集成/理学汇编/经籍典/第083卷 > 宋房审权周易义海 > 全君卿论初上无阴阳定位

《干》之初九，易阳之位，但阳德未亨，藏其用尔，故谓之
《潜》。上九易阴之位，但以亢阳非君之位，故云“无位。”《需》
之上六，以一阴居卦之极，《履》非君位而为三阳之主，
故云“虽不当位”，非谓无阴阳定位。辅嗣但以《干》《需》二
卦观之，故谓诸卦初、上皆无阴阳定位。又其辩位之
说，直以卦下之爻为阴，卦上之爻为阳，此又失之远
矣。夫阴阳本位，但以数而言。初三五本奇数，乃阳之
定位也；二、四六本偶数，乃阴之定位也。至于《揲》卦，爻
以时成，或动而之变，得老阴、老阳、少阴、少阳，刚柔之
体，各乘其时而来居其位，得君臣、父子、夫妇、宾主之
象。故其间有阴阳得其本位者，或有以阴居阳、以阳
居阴者，或有为卦之主而非君位者，或有得君位而
非为一卦之主者，故《象》有失位得位之文，惟初上是
卦体之始末，非居中得正之位尔。若下《系》之三章云
“六爻相杂，唯其时物也。”其初难知，其上易知，初辞拟
之，卒成之终。若夫杂物撰德，辩是与非，则非其中爻
不备。次章始有三与五、二与四同功异位之说，是亦
先论初上之位矣，亦不言无位也。又《系辞》云：“兼三才
而两之，故六。”六者非他也，三才之道也。若只以居中
四爻为有位耶？则三才之位缺而不备矣。又《说卦》云：
“《易》六位而成章。”《文言》云：“六位时成。”既有六位之说，而
顾云“无位”，未知其可也。